
Naslov: Akcija za nakup inkubatorja

Napoved za voditelja:

Čeprav na ministrstvu za zdravje razmišljajo, da bi brežiško porodnišnico kar ukinili, pa so Posavci odločno proti. Poročali smo že, da so zbrali več kot 20 tisoč podpisov. Poleg tega pa je bila brežiška bolnišnica ob koncu preteklega leta deležna kar nekaj donacij, sprožena pa je bila tudi donatorska akcija za nakup inkubatorja, za katero stojita zakonca Goranka in Marko, katerima so pred dvema letoma v brežiški porodnišnici rešili prezgodaj rojeni dvojčici, pa tudi njuno mamo.

T- Iz Brežic GORAN ROVAN /

X- Snemalec in montažer Jože Grajžl /

Goranka in Marko sta se za donatorsko akcijo, ki sta jo poimenovala »Ajda in Lara s prijatelji« odločila v zahvalo za vse kar so v brežiški porodnišnici storili za njuni prezgodaj rojeni dvojčici.

T- GORANKA KROŠELJ /
X- pobudnica akcije za nakup inkubatorja /

»Takrat so nam nesebično nudili pomoč, prvo pomoč v brežiški porodnišnici. Vse je bilo strokovno odlično izpeljano do prihoda enote Kokit iz ljubljanske porodnišnice, ki so jih potem odpeljali v Ljubljano. Vemo, da so se takrat zdravniki glede na vse tiste tehnične zmogljivosti, ki pač so v brežiški porodnišnici zelo trudili, da bi jih ohranili pri življenju.«

Akcijo sta sprva nameravala izpeljati v krogu sorodnikov in prijateljev, vendar je ta zdaj prerasla zastavljene okvire.

T- GORANKA KROŠELJ /
X- pobudnica akcije za nakup inkubatorja /

»Želimo pač pripomoč, da bojo ljudje, predvsem zdravniki in vse zdravniško osebje, ki pač pomaga k življenju in pri življenju naših najmlajših, da bo njihova vsa ta prizadevanja olajšana vsaj s tiste tehnične plati, oziroma, ki jih pestijo tiste težave, da potrebujejo okolje, ki jim ga daje lahko le inkubator.«

V brežiški porodnišnici inkubator sicer imajo, vendar je ta star 20 let. Za nakup novega bi potrebovali 19 tisoč evrov, če pa bodo ta znesek v donatorski akciji presegli, pa nameravajo denar podariti Društvu za pomoč prezgodaj rojenim otrokom.

